"Spookbeelde" op digitale kamera vasgevang? - Fotoskool
Posted by Sylvia du Toit on July 31, 2012 at 10:46pm
Sannaspos is 'n spoorwegaansluiting sowat 30km oos van Bloemfontein in die Vrystaat. Die N8 nasionale pad gaan langs die nedersetting verby. Hier het 'n groot geveg in die Tweede Vryheidsoorlog plaasgevind tussen die Boere en Britse magte op 31 Maart 1900.
Die Boeremag van 1 500 het op 31 Maart 1900 teen sonop aangeval. Die meeste Britte was nog aan die slaap en Broadwood en sy mense is gedwing om te vlug. Generaal de Wet het 400 Britte gevange geneem en sy mense kon ook daarin slaag om die konvooi van 80 waens by Kroonspruit daar naby oor te neem.
Op 'n helder sonnige dag het ons daar 'n besoek afgele met die ou motors. Soos gewoonlik oral foto's geneem van alles en nog wat.
1 Foto - links bo en onder- was in 'n stofpadjie geneem. Geen motors of geboue in die nabyheid wat weerkaatsings kon veroorsaak nie en tog... My man reken ek verbeel my, maar ek sien 'n vrou se gesig met rooi lippe en 'n outydse hoed op. Sy kyk regs.
2 Die tweede foto is geneem in die veld naby die begraafplaas onder die bome.
Omtrent horisontaal met die man se elmboog en vertikaal met die boom sien ek 'n man met weermag klere aan. Outydse helm op die kop. Bandelier oor die skouer en as jy mooi kyk sien jy 'n wit ster met 5 punte op sy bors.
Die foto regs. Trek 'n horisontale lyn met die man se elmboog en waar dit kruis met 'n vertikale lyn vanaf die grootse boom agter, sal u die foto links aantref. Ek stel voor regs klik op die foto en laai dit op u rekenaar af. Kyk en speel dan om te sien of u ook sien wat ek "sien"
Wat ook help is om die foto op Photoshop te laai en dan met die levels te speel. Die foto vertoon dan duideliker.
Indien die foto nie duidelik is nie verskuif net of verander u posisie voor die rekenaar
Glo my ek is nie bygelowig nie.... sien nie spoke nie, maar sou graag wou hoor of nog fotograwe al snaakse beelde op film vagelê het?